
Bakgrunn:
Ny viltressurslov trådte i kraft 01.07.26. Samtidig med loven ble det også gjort endringer i Utøvelsesforskriften, som i § 29a, fjerde ledd åpner for at kommunene kan tillate bruk av restlysforsterkere og termiske siktemidler til bruk ved jakt på hjort «for å avverge alvorlig skade på natur- eller samfunnsinteresser som følge av høy bestandstetthet.»
Det har fram til nå vært uklarheter i regelverket som har medført at påtalemyndighetene har unnlatt å påtale bruk av slikt utstyr. De nye reglene i lov og forskrift nye reglene utdyper og spesifiserer dette slik at rettstilstanden blir tydeliggjort. Nå er det i hovedregel forbudt å bruke slike siktemidler, men det er gitt noen unntak (Utøvelsesforskriften § 29a): 
· «Synlig lys og restlysforsterkende og termiske siktemidler kan benyttes ved jakt på villsvin og rødrev når jakten foregår i åpent terreng eller ved åteplass.» - tredje ledd
· Kommunen kan tillate bruk av slike siktemidler ved jakt på hjort – fjerde ledd
· «Synlig lys og restlysforsterkende og termiske siktemidler kan benyttes ved ettersøk av påskutt hjortevilt, villsvin og rødrev. Jegeren har bevisbyrden for at påskytingen er lovlig, og skal varsle grunneieren, politiet og kommunen om bruken av synlig lys og restlysforsterkende og termiske siktemidler før ettersøket tar til. Dersom varsling i vesentlig grad vil forsinke ettersøket, kan begrunnet melding om slik bruk sendes samme instanser umiddelbart etter avsluttet søk.» - siste ledd.
Bamble kommune legger til grunn at bruk av slike siktemidler er tillatt for ettersøksgruppa uten melding til kommunens administrasjon før hvert ettersøk.
Om bestandssituasjonen i Bamble kommune:
Hjortebestanden er under sterk vekst, og det har de siste år vært vanskelig å oppnå gode fellingsprosenter samtidig som det er registrert skader på innmarksbeite. Det er utbetalt avlingsskadeerstatning for skader på rundballer for ett gårdsbruk og gitt 1 skadefellingstillatelse i 2021. Målet er at mest mulig hjort skal tas ut i ordinær jakt. Antall felte dyr har gått opp hvert år fram til 2023 da det har stabilisert seg på ca 110 dyr. Det rapporters at det er vanskeligere å ta ut flere dyr i ordinær jakt og flere jegere har nå uttrykt ønske om å jakte på jorder med de omtalte siktemidlene for å få tatt ut flere dyr. Dyrene er da ofte i ro og man får gode skudd på ustressede dyr.
Hjortebestanden er i god vekst i Bamble kommune. Det ble i 2025 lagt fram en rapport fra NIBIO (NIBIO-rapport vol 11 nr 151 2025) som konkluderer at de viktigste beiteplantene (ROSE) er overbeitet på grunn av høyt beitepress. Hjorteviltregisterets statistikk viser flere sette hjort pr jegertime etter 2023. 
Konklusjon: 
For å bidra til økt felling av hjort, og dermed redusere negative samfunnsmessige konsekvenser i form av avlingsskade og trafikksikkerhet, samt opprettholde en hjortebestand med god kondisjon og en bestandsstørrelse på et bærekraftig nivå i forhold til tilgjengelig beite, åpnes det for bruk av restlysforsterkere og termiske sikter til jakt på hjort på dyrkamark og i åpent terreng. 

